**Pressemeddelelse 28. juli 2014.**

**KUNSTBIENNALE INDSTIFTES VED LØGSTØR: NØRREKÆRBIENNALEN**

**En ny landart-biennale indvies i det nordjyske torsdag d. 7 august 2014 langt ude i Nørrekær ved Limfjorden. Kunstnere fra den nordiske ’periferi’ deltager i biennalen, som tager udgangspunkt i tematikken overlevering og kredsløb med opførelsen af en samisk gamme og en alternative energiforsyning.**

Når Nørrekærbiennalen indvies d. 7. august vil tradition og ny teknologi mødes i opførelsen af en samisk gamme (bolig) og etableringen af en alternativ energiforsyning på en mark ved Limfjorden nær Løgstør. Gennem 13 dage vil kunstnere og deltagere fra Norge, Sverige og Danmark arbejde med tematikken overlevering og kredsløb på *LAND* og i det lokale Tolstrup Forsamlingshus. Nørrekærbiennalens hensigt er at etablere en tilbagevendende platform, der tager udgangspunkt i aktuelle diskussioner vedrørende kunst, grænser, økonomi og bæredygtighed for menneskets overlevelse i overensstemmelse med naturen og naturens overlevelse i en menneskeskabt verden.

**Overlevering og kredsløb – etablering af læ og energi**

Den samiske gamme opføres under ledelse af en erfaren norsk bygmester ved en byggeworkshop i dagene fra d. 28. juli til 6. august. Gammen er en traditionel samisk bolig af birkestammer og græstørv. Den har tidligere været en udbredt byggeform i Skandinavien. I denne sammenhæng er den tænkt som en bo-skulptur, hvor besøgende kan søge hvile og læ for regn, blæst og kulde, men også som et fremtidigt mødested omkring arnen og fællesskabet.

 Med gammen vil Nørrekærbiennalen 2014 sætte fokus på overleveret håndværk og den viden, der går tabt, hvis ikke vi videregiver og bruger den. Nordisk Folkecenter for Vedvarende Energi fra Thy vil etablere en energiforsyning i form af et solcellepanel og en lille vindmølle. I et kredsløb fra sol til lys vil solpanelet forsyne det allerede etablerede kunstværk *Lygtepæl, fortov og bænk* med strøm, og i kredsløb fra blæst vil vindmøllen levere strøm til kaffebrygning og varm suppe af ukrudt og skaldyr fra naturen lige omkring.

**Udviklingen i landskabet – et kritisk blik**

Nørrekærbiennalen stiller også skarpt på, hvad der sker og er sket i landskabet. Landbruget og dermed landskabet er blevet homogent og gennemindustrialiseret. Fiskeri er under pres. Denne udvikling sker på bekostning af biodiversitet og dyreliv. Når kulturlandskabet tager over, opstår samtidig en tendens til, at mennesker mister føling med naturen, og hvordan vi indgår i naturens kredsløb. Biennalen stiller gennem sin tematik spørgsmål som: Hvordan ønsker vi, at naturen og vores omgivelser skal udvikle sig, og hvordan forestiller vi os, at livet kan blive for os mennesker fremover?

**LAND – et kunstprojekt indstiftet af kunstnergruppen N55**

Nørrekærbiennalen finder sted på *LAND*, som er et 625 m2 stort jordlod, hvorfra der er udsigt til Limfjorden og Aggersundbroen. LAND er en del af et kunstprojekt, som kunstnergruppen N55 påbegyndte i år 2000. Projektet består af 17 små enklaver forskellige steder på kloden. De er stillet til rådighed af individer og institutioner, som frie rum, hvor alle kan færdes uafhængigt af nationer og grænser. LAND har allerede en række skulpturer og fungerer som en platform for socialt samvær.

**Kunstbiennalen som fænomen**

Igennem de senere år er der dukket mange nye internationale biennaler op på perifere steder rundt omkring i verden, der ikke før har været introduceret til og indlemmet i kunstens rum. Derved kan de dialoger, der føres i samtidskunsten, blive bredt ud og inddraget i et lokalt miljø i en vekselvirkning med det omgivende samfund.

 Kunstbiennaler bliver ofte nogle kæmpestore kunstmaskiner af national og international betydning. Som modspil hertil vil Nørrekærbiennalen vise en anden model med et enkelt tema og begrænset deltagelse. Den vil fungere som et laboratorium, en undersøgelse, ikke kun i kunsten, men også i den praktiske verden.

**Et triangulært nordisk samarbejde mellem deltagere fra Norge, Sverige og Danmark**

Nørrekærbiennalen har inviteret en række kunstnere og deltagere fra den nordiske ’periferi’. De arbejder alle med lokalt forankrede projekter om overlevelse, eksistens og bæredygtighed.

 Deltagerne i biennalen er: Gammebygmester Kåre Løvoll (N), billedkunstnerne Geir Tore Holm og Søssa Jørgensen (N), arkitekt og billedkunstner Joar Nango (N), kunstnergruppen Kultivator (S), kuratoren Hilde Mehti (N), billedkunstner Mogens Otto Nielsen (DK), forfatter Gerd Laugesen (DK), forfatter Liv Nimand Duvå (DK), Nordisk Folkecenter for Vedvarende Energi (DK), Thorupstrand Kystfiskerlaug (DK), Limfjordsmuseet i Løgstør v/naturvejleder Thomas Johansen (DK) m.fl.

**Program for Nørrekærbiennalen 28. juli - 9. august 2014**

**Mandag d. 28. juli – onsdag d. 6. august**

**LAND**

Gamme-byggeworkshop ved byggemester Kåre Løvoll

Kultivator ved Anna Lindvall og Alexandre Chapus og Joar Nango arbejder hver især med deres installationer til Nørrekærbiennalen

**Åbning: Torsdag d. 7. august kl. 16-22**

**LAND kl. 16-18**

Indvielse af Gamme, Vindmølle & Solenergiinstallation

Præsentation af de kunstnere som bidrager til Nørrekærbiennalen

Introduktion af LAND med tidligere og nye kunstværker

Taler ved bl.a. billedkunstner Gorm Spaabæk

Digtoplæsning ved Liv Nimand Duvå

Billedkunstner Mogens Otto Nielsen og Jytte Cramer planter to vilde æbletræ

**Tolstrup Forsamlingshus kl. 18.30-22**

18.45 Filmvisning: *Dinner with Cows*, 7 min., af Kunstnergruppen Kultivator

Fiskesuppe ved billedkunstnerne Søssa Jørgensen & Geir Tore Holm

Digtoplæsning ved Liv Nimand Duvå

20.00 Filmvisning: *Retten til landet og vannet*, 17 min., af Geir Tore Holm

20.30 Forfatter Gerd Laugesen præsenterer sit arbejde udviklet under opholdet på Nørrekærbiennalen

 Performance ved Anna Lindvall, Kultivator

**Fredag d. 8. august**

**LAND og Gammen åben fra kl. 10-21**

**I fjorden og på LAND Kl. 10-14**

Naturvejleder Thomas Johansen fra Limfjordsmuseet i Løgstør viser os fjordens rigdom på liv og planter.

Vi går ud i fjorden og fanger rejer og krabbe, henter tang og tilbereder smagsprøver sammen på LAND.

**Tolstrup Forsamlingshus kl. 15-18**

Præsentationer og samtale

**Del 1. Samarbejdsfokuserede kunstprojekter hvor økologi, etik og handling vægtes**

Sørfinnset skole/the nord land ved Søssa Jørgensen & Geir Tore Holm

Kultivator ved Malin Lindmark Vrijman & Mathieu Vrijman er med på Skype

Nørrekærbiennalen og Kunstnergruppen YNKB (Ydre Nørrebro Kultur Bureau)

**Del 2. Om at bygge en gamme. Skitse til et katalog.**

Moderator: Hilde Methi. Alle deltager

Kl. 18-19 Pause med spisning

**Tolstrup Forsamlingshus kl. 19-21**

Præsentationer og samtale (fortsætter)

Folkecentret for Vedvarende Energi ved tidl. forstander og forfatter Preben Maegård og konstitueret forstander Jane Kruse

Thorupstrand Kystfiskerlaug ved Thomas Høyrup

Eventuelt: Præsentation af forskellige kunstprojekter ved Hilde Methi, Solvej Dufour, Parfyme o.a.

Kl. 22 Forsamlingshuset lukker

**Lørdag d. 9. august på LAND**

**LAND og Gammen åben fra kl. 13-21**

**LAND kl. 14-15**

Præsentation af kunstnernes bidrag til Nørrekærbiennalen på LAND

Vi ser på Joar Nangos skulptur og Mogens Otto Nielsen og Jytte Cramer to vilde æbletræ

Kultivator viser deres installation, som er et toilet med camera obscura

**I Gammen på LAND kl. 15-16**

Kåre Løvoll fortæller om gammebyggeriets historie

Vi tager forbehold for ændringer i programmet

ALLE ER VELKOMNE!

**Nørrekærbiennalens komité**

Billedkunstnerne Finn Thybo Andersen, Kirsten Dufour, Tine Tvergaard, Thomas Østergaard og kuratorerne Hilde Mehti og Katrine Skovgaard.

**Nørrekærbiennalen realiseres med støtte fra**

Statens Kunstråds Billedkunstudvalg

Nordisk Kulturfond

Vesthimmerlands Kommune

**Donationer fra**

Aurion, Hjørring

Thise Mejeri, Roslev

Thorupstrand Kystfiskerlaug

Vilsund Blue, Aggersund

o.a.

**Kørevejledning til Nørrekærbiennalen på LAND**

LAND ligger ved Nørrekærsvej, 1500 meter øst for Aggersund Syd, 9670 Løgstør. Fra Aggersund Syd kør ad Vesterkærsvej og drej til venstre ad Nørrekærsvej mod vindmøllerne. Tag den første vej til venstre, mod fjorden. Ved kanalen, følg stien ind til LAND.

**Venlig hilsen,**

Kirsten Dufour på vegne af Nørrekærbiennalens komité

Træffes på telefon 20 61 31 73

**Kontakt**

info@norrekaerbiennalen.dk

**Hjemmeside**

[www.norrekaerbiennalen.dk](http://www.norrekaerbiennalen.dk)